[Video] Wêreld se oudste dansgroep ruk en rol - Maroela Media
[Video] Wêreld se oudste dansgroep ruk en rol
'n Dansgroep, tussen 71 en 96 jaar oud, se Hip Hop-passies op die dansbaan is 'n bewys dat ouderdom net 'n getal is.
Billie Jordan (46) het dié groep, "Hip Op-eration", in 2012 op die Waiheke-eiland, 'n klein eiland aan die ooskus van Auckland, Nieu-Seeland, begin. Altesaam 22 oues was deel van die groep wat in 2013 aan die Hip Hop-kampioenskap in Las Vegas deelgeneem het, en hulle is in die Guinness-boek van wêreldrekords bevestig as die oudste dansgroep in die wêreld.
Die gemiddelde ouderdom van die bestaande dansgroep is 79 en daar is twee mans en vyf vroue in die span. Een van die lede is blind, twee is doof, een gebruik 'n hulpmiddel om mee te beweeg en twee van die lede het al groot hartoperasies gehad. Talle het kunsknieë en heupe en daar is 'n getroude paartjie (82 en 84 jaar oud) in die groep. Al die lede sukkel met artritis.
Die bestaande groep, Hip Op-eration
Jordan het met die groep begin nadat sy tydens Nieu-Seeland se grootste natuurlike ramp, die Christchurch-aardbewing op 22 Februarie 2011, beseer is. Sy is die groep se choreograaf, dansonderwyseres, bemarker, geleentheidskoördineerder, vervoer en vriendin. En sy doen dit alles vrywillig.
Die groep se doel is om eendag na die Bronx in New York te reis, waar Hip Hop ontstaan het. Die groep beplan om blitsvertonings vir skole en jeugsentra te hou om vir die kinders te wys hoe hulle voorgangers die onwaarskynlikste groep aan die ander kant van die wêreld se lewe verander het.